Holyfield krap kop oor dié boksgeveg | Netwerk24
Deur Michael Green 20 November 2019 12:32
Die Kubaanse bokser Luis Ortiz poseer saam met 'n man in 'n King Kong-pak. Ortiz se bynaam is King Kong. Foto: Getty Images
Waarom sou jy die kans waag om twee keer teen King Kong te baklei as jy so gelukkig was om die eerste keer te wen?
Dít is die vraag wat die voormalige swaargewigkampioen Evander Holyfield vra wanneer hy oor die naweek se boksgeveg tussen Deontay Wilder en Luis Ortiz gepols word.
Wilder verdedig sy swaargewigtitel van die Wêreldboksraad (WBR) Sondagoggend (SA tyd) in Las Vegas teen Ortiz.
Evander Holyfield, 'n voormalige swaargewigkampioen van die wêreld, dink Deontay Wilder vat 'n groot kans om weer teen die gedugte Ortiz te boks. Foto: Getty Images
Toe dié twee uitklopkonings mekaar in Maart 2018 in New York gepak het, het Wilder met 'n tegniese uitklophou in die tiende ronde gewen.
Voor dit was dit egter 'n baie gelykop geveg waarin Ortiz, wie se bynaam King Kong is, Wilder 'n paar keer in groot moeilikheid gehad het.
"Ek weet nie waarom Wilder dit waag nie. Op die een of ander manier wen jy teen die beste – die ou teen wie niemand wil baklei nie. Jy klop hom en beweeg dan aan.
"Waarom 'n ou wat so goed is (soos Ortiz) weer 'n kans gee?" het Holyfield aan Boxing News gesê.
Die Amerikaner Deontay Wilder reken hy skrik vir niemand nie. Foto: Getty Images
Hy voel as Wilder besig wou bly voor hy in Januarie weer teen Tyson Fury boks, kon hy 'n makliker teenstander gekies het.
Fury het immers ná sy geveg in Desember 2018 teen Wilder nog net teen twee minder bekende boksers, Tom Schwarz en Otto Wallin, baklei.
Wilder het op sy beurt met 'n meer gerekende vegter, Dominic Braezeale, afgereken.
Volgens Holyfield is dit egter duidelik dat Wilder ongelooflik baie selfvertroue het.
Wilder is ook op rekord dat hy sê dat hy hom voortdurend teen die bestes wil toets.
"Dit gaan oor wie het die meeste uit hul eerste geveg geleer," sê Holyfield oor Wilder se herontmoeting met Ortiz.